Diari Oficial de la Generalitat Valenciana


Sumari del DOGV 9835, del 24-04-2024 (2024/3357)

RESOLUCIÓ de 12 d'abril de 2024, de la Conselleria de Medi Ambient, Aigua, Infraestructures i Territori, per la qual s'aprova l'expedient de revisió de la classificació de la via pecuària número 1, canyada de los Montes de Granada, al terme municipal de Carcaixent.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9835

Data del DOGV
:   24-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3357


Data del document
:   12-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 12 d'abril de 2024, de la Conselleria de Medi Ambient, Aigua, Infraestructures i Territori, per la qual s'aprova l'expedient de revisió de la classificació de la via pecuària número 1, canyada de los Montes de Granada, al terme municipal de Carcaixent. [2024/3357]  
Vist l'expedient l'objecte del qual és la revisió de la classificació de la via pecuària núm. 1, denominada canyada de los Montes de Granada al terme municipal de Carcaixent, província de València, instruït per la Direcció Territorial de València de la Conselleria de Medi Ambient, Aigua, Infraestructures i Territori (d'ara en avant DT de València), es posen de manifest els següents:  
  
Antecedents de fet  
Primer. Amb data d'1 de desembre de 2021, la directora territorial de València nomena l'instructor del procediment de revisió de la classificació de la via pecuària número 1 denominada canyada de los Montes de Granada, al terme municipal de Carcaixent, província de València.  
  
Segon. Amb data de 3 de desembre de 2021, s'emet l'informe de viabilitat per part de l'instructor. Este informe considera viable la revisió i actualització de la referida via pecuària, amb subjecció a la legislació vigent.  
Justifica este informe la revisió de la classificació sobre la base del següent:  
«En data 13 de febrer de 2017, Francisco Salom Salom, Alcalde de l'Ajuntament de Carcaixent, sol·licita a esta conselleria la revisió de la canyada de los Montes de Granada manifestant el següent:  
“Revisat l'anomenat catàleg, pel que fa al terme de Carcaixent, s'observa que la carretera CV-41 entre el tram de fi del terme municipal d'Alzira fins a la rotonda on comença la variant de Carcaixent, està identificada a la fitxa informativa de l'inventari amb el codi 460832\_000000\_01\_000, i està considerada de tipologia canyada de los Montes de Granada, i té una amplària legal de 75 metres i una amplària necessària de 10 metres.  
La part de la CV-41 al seu transcurs pel terme municipal d'Alzira està identificada amb el codi 460174\_000000\_01\_000, i està considerada de tipologia vereda de Castella, i té una amplària legal de 20 metres i una amplària necessària de 20 metres.  
Atés que la Llei 3/2014, d'11 de juliol, de vies pecuàries de la Comunitat Valenciana, disposa que la competència per a revisar i actualitzar la classificació de les vies pecuàries en aquells casos en què s'aprecien errors pel que fa a les característiques físiques, o a la realitat històrica de la Comunitat Valenciana, sempre que estos errors s'acrediten de conformitat amb els antecedents documentals històrics. En estos casos, es procedirà a una regularització per mitjà d'una nova classificació i el termini de resolució serà d'un any des de l'acord d'inici per part de la direcció general competent en matèria de vies pecuàries.”  
  
Per tot això, l'Ajuntament sol·licita que s'inicie l'expedient de revisió de la classificació de la canyada de los Montes de Granada. Per a això cal acreditar errors en les seues característiques físiques o que no s'ajuste a la realitat històrica de la Comunitat Valenciana, sempre que estos errors s'acrediten de conformitat amb els antecedents documentals i històrics.»  
[…]  
«Per tot el que s'ha exposat anteriorment, arribem a la conclusió que existix un error a l'hora de classificar esta via pecuària com una canyada i d'una amplària de 75 metres, ja que no hi ha una continuïtat tipològica respecte a les vies pecuàries dels seus municipis confrontants; a més, enllaça pel sud amb la vereda del Pinar provinent del municipi de Rafelguaraf i pel nord amb la vereda de Castella provinent del municipi d'Alzira, per la qual cosa esta via pecuària hauria de ser classificada com una vereda de 20 metres. Al seu pas pel nucli urbà, l'amplària de la via pecuària s'adaptaria a l'amplària dels vials, de conformitat amb el que s'establix en el PGOU vigent del municipi.»  
Tercer. Amb data de 4 d'octubre de 2022, la directora territorial de València dicta proposta de resolució d'inici de l'expedient de revisió de la classificació de la via pecuària canyada de los Montes de Granada, al terme municipal de Carcaixent, província de València.  
Quart. Amb data de 14 de novembre de 2022, la Direcció General del Medi Natural i d'Avaluació Ambiental emet una resolució per mitjà de la qual s'autoritza la incoació del referit expedient de revisió de la classificació de la via pecuària.  
Quint. Amb data de 27 d'abril de 2023 es publica en el DOGV núm. 9584 l'anunci «Informació pública de l'inici de les operacions de revisió de la classificació de la via pecuària número 1 denominada canyada de los Montes de Granada, al terme municipal de Carcaixent».  
  
Sext. Del 26 d'abril al 4 de maig de 2023, es remet als interessats en el procediment, organitzacions i col·lectius interessats, la notificació del començament de les operacions de revisió de la classificació de la via pecuària número 1 canyada de los Montes de Granada, prevista per al dia 1 de juny de 2023.  
Sèptim. Mitjançant notificacions del 24 i 26 de maig de 2023, es remet als ajuntaments de Carcaixent, Alzira, Rafelguaraf i Xàtiva l'edicte de comunicació de la informació pública de la revisió de la classificació, amb la llista de notificacions infructuoses, i se sol·licita la seua exposició en els corresponents taulers d'anuncis fins a la data d'inici de les operacions (l'1.06.2023).  
Octau. Amb data de 30 de maig de 2023 es publica en el BOE número 128 l'«Anunci de notificació de 23 de maig de 2023 en procediment d'acord de revisió de la classificació de la via pecuària número 1, denominada canyada de los Montes de Granada, al terme municipal de Carcaixent, província de València (expedient número RCL.01.2022)»; recull l'anunci la llista de persones interessades la notificació de les quals va resultar infructuosa.  
Nové. El dia 1 de juny de 2023 té lloc l'acte de fitació de les operacions de revisió de la classificació de la via pecuària.  
Dècim. Amb data de 28 de juliol de 2023, s'emet per l'instructor de l'expedient la «Proposició de revisió i actualització de la via pecuària núm. 1 denominada canyada de los Montes de Granada al terme municipal de Carcaixent, província de València».  
Onzé. Amb data de 5 de desembre de 2023 es publica en el DOGV núm. 9739 l'«Anunci pel qual se sotmet a informació pública de la proposició de revisió de la classificació de la via pecuària número 1, denominada canyada de los Montes de Granada, al terme municipal de Carcaixent», s'establix un termini d'un mes perquè els interessats puguen interposar les al·legacions o reclamacions oportunes.  
  
Dotzé. Del 13 al 19 de desembre de 2023 es remet als interessats en el procediment una notificació mitjançant la qual se'ls informa de la disposició al públic de la proposició de revisió de la classificació de la via pecuària, i se'ls atorga un termini de quinze dies per a al·legar i presentar tots els documents i les justificacions que estimaren pertinents.  
  
Tretzé. Amb data de 18 de desembre de 2023, es remet als ajuntaments de Carcaixent, Alzira, Rafelguaraf i Xàtiva l'anunci sobre la informació pública de l'expedient de revisió de la classificació de la via pecuària, amb l'objectiu que romanguera exposat en els respectius taulers d'anuncis durant el termini d'un mes, a partir de l'endemà de la seua recepció.  
Catorzé. Amb data de 29 de desembre de 2023 es remet a les organitzacions i col·lectius interessats la notificació mitjançant la qual se'ls informa de la disposició al públic de la proposició de revisió de la classificació.  
Quinzé. Amb data de 16 de gener de 2024 es presenta davant de la DT de València un escrit d'al·legacions per part d'un dels interessats en el procediment.  
Setzé. Amb data de 24 de gener de 2024 es remet a l'Ajuntament de Carcaixent una notificació de la llista d'afectats en l'expedient de revisió de la classificació de la via pecuària, la notificació personal de la qual va resultar infructuosa per a la seua exposició en el tauler d'anuncis durant un termini de 15 dies.  
Desseté. Amb data de 25 de gener de 2024 es remet resposta a l'única al·legació rebuda (referida en l'antecedent quinzé).  
  
Dihuité. Amb data de 25 de gener de 2024 es rep en la DT de València un informe tècnic emés per la Diputació de València, segons el qual: «Examinada la documentació remesa, es comprova que no s'afecta carreteres de titularitat provincial.»  
Denové. Amb data de 23 de febrer de 2024, es publica en el BOE núm. 48 l'«Anunci de notificació de 24 de gener de 2024 en procediment notificació de 24 de gener de 2024, del Servici Territorial de Medi Ambient de València d'acord de revisió de la classificació de la via pecuària número 1 denominada canyada de los Montes de Granada, al terme municipal de Carcaixent, província de València. (Expedient número RCL.01.2022)». Recull l'anunci la llista d'interessats la notificació dels quals va resultar infructuosa.  
Vinté. Amb data de 23 de febrer de 2024, l'instructor del procediment emet informe favorable a l'aprovació de la revisió de la classificació de la via pecuària número 1 denominada canyada de los Montes de Granada, al terme municipal de Carcaixent, província de València, d'acord amb la proposició de revisió i plànols que consten en l'expedient.  
Vint-i-uné. En data de 27 de febrer de 2024, des de la DT de València s'emet una proposta d'aprovació de la revisió de la classificació de la via pecuària número 1 denominada canyada de los Montes de Granada, al terme municipal de Carcaixent.  
Vint-i-dosé. En data de 22 de març de 2024 el Servici d'Ordenació i Gestió Forestal emet informe favorable a desestimar les al·legacions presentades i aprovar la revisió de la classificació de la via pecuària d'acord amb la proposició de revisió i plànols que consten en l'expedient.  
Vint-i-tresé. En data de 26 de març de 2024, el director general de Medi Natural i Animal emet la «Proposta de la Direcció General de Medi natural i Animal per a l'aprovació de l'expedient de revisió de la classificació de la via pecuària núm. 1 canyada de los Montes de Granada al terme municipal de Carcaixent (València)».  
  
Fonaments de dret  
I. La proposta de resolució emesa en data de 27 de febrer de 2024, i que ací es reproduïx parcialment a l'efecte de motivar la resolució de conformitat amb el que s'establix en l'article 35 de la Llei 39/2015, d'1 d'octubre, del procediment administratiu comú de les administracions públiques, recull el següent:  
«[…] Quart. Després de la consideració de l'al·legació formulada per la persona al·legant, dins de la fase d'informació pública i el seu tràmit d'audiència, s'ha respost a la mateixa i ha sigut notificada a este, mitjançant correu certificat amb justificant de recepció o de manera telemàtica.  
Es procedix a la contestació de l'al·legació formulada en els termes que s'exposen a continuació:  
1. D. […], en qualitat d'interessat, presenta un escrit en el qual formula l'al·legació següent:  
Primer. Que soc propietari de la finca cadastral […] de Carcaixent des de l'any 1925, en concret, els meus avantpassats la van adquirir en data de 26 de setembre i em va ser transmesa esta propietat el 22.12.1999. […].  
Segon. Des de 1925 tenim els drets d'accés a l'actual explotació agrícola des de la via la classificació de la qual pretén ser revisada.  
  
Tercer. Segons consta en el projecte de revisió de l'actual classificació de la canyada de los Montes de Granada, es pretén reduir la seua amplària a 20 metres i canviar la seua denominació a vereda de Castella o del camí de la Font de Carcaixent.  
Quarta. La desclassificació proposada en el projecte exposat a informació pública ens sembla correcta segons el pla 1/1500 exposat en la Proposta de revisió expt. RCL./01/2022 VVPP, acompanyem el referit pla on s'establix la reducció de la canyada a vereda.  
Quinta. Com podem observar en el pla aportat de part la finca de la meua propietat quedaria amb la revisió plantejada desafectada de l'actual classificació de la via pecuària, i no afectaria ni la canyada ni la vereda proposada a la meua propietat i, per tant, com que no hi ha cap limitació del domini, mantindria la classificació actual de sòl no urbanitzable d'ús agrícola.»  
Davant de les manifestacions realitzades per l'interessat, cal dir que l'únic document vàlid que determina l'existència, denominació, amplària, traçat i altres característiques físiques generals de cada via pecuària és la classificació. Tal com establix el punt 1 de l'article 13.4 de la Llei 3/2004, de l'11 de juliol, de la Generalitat, de Vies Pecuàries de la Comunitat Valenciana, es procedirà a la seua revisió i actualització si s'acrediten errors en les seues característiques físiques o no s'ajusten a la realitat històrica de la Comunitat Valenciana, sempre que estos errors s'acrediten de conformitat amb els antecedents documentals i històrics, que és el cas de la canyada de los Montes de Granada.  
Així mateix, com s'observa en el pla adjunt, la parcel·la cadastral [...] de la seua propietat, no està afectada pel domini públic pecuari després de la revisió de la classificació. No obstant això, cal matisar que, tal com establix l'article 14 de la Llei 3/2004, de l'11 de juliol, de la Generalitat, de vies pecuàries de la Comunitat Valenciana, serà un expedient de delimitació el que fixarà els límits de les vies pecuàries de conformitat amb el que s'establix en l'acte de classificació i no l'acte que ens ocupa, raó per la qual esta part de l'al·legació resulta impertinent, i en el seu conjunt al marge de l'acte administratiu que es revisa.  
  
Sobre la base de tot l'exposat, esta Direcció Territorial de València de la Conselleria de Medi Ambient, Aigua, Infraestructures i Territori, emet la següent:  
  
Proposta de resolució  
Primer. Desestimar l'al·legació presentada basant-nos en els fonaments de dret exposats anteriorment.  
Segon. Aprovar la revisió de la classificació de la via pecuària número 1 denominada canyada de los Montes de Granada, al terme municipal de Carcaixent, província de València, d'acord amb la proposició de revisió i plànols que consten en l'expedient i les característiques de la qual són les següents:  
Denominació: vereda de Castella o del camí de la Font de Carcaixent  
Tipus de via: vereda  
Longitud: 8.792,3 m  
Amplària: 20 metres\*  
\*El tram que discorre per nucli urbà, l'amplària s'ajustarà als vials segons el Pla general d'ordenació urbana vigent.»  
II. De la lectura de la proposta de resolució es desprén claríssimament la procedència de l'aprovació de la revisió de la classificació de la via pecuària número 1 denominada canyada de los Montes de Granada, al terme municipal de Carcaixent, província de València, instruïda per la Direcció Territorial de València de la Conselleria de Medi Ambient, Aigua, Infraestructures i Territori.  
III. El present procediment es tramita d'acord amb el que disposa la Llei 3/2014, d'11 de juliol, de la Generalitat, de vies pecuàries de la Comunitat Valenciana (DOGV 17.07.2014), la Instrucció de 13 de gener de 2012, de la Direcció General del Medi Natural, sobre vies pecuàries (DOGV 18.01.2012) i la Llei 3/1995, de 23 de març, de vies pecuàries (BOE 24.03.1995).  
En relació amb l'anterior, l'article 13.4 de la Llei 3/2014, d'11 de juny, establix que: «Procedirà la revisió i actualització de la classificació de les vies pecuàries en aquells casos en els quals s'aprecien errors pel que fa a les seues característiques físiques, o a la realitat històrica de la Comunitat Valenciana, sempre que estos errors s'acrediten de conformitat amb els antecedents documentals i històrics. En estos casos, es procedirà a una regularització mitjançant una nova classificació i el seu termini de resolució serà de 18 mesos des de l'acord d'inici per part de la direcció general competent en matèria de vies pecuàries.»  
  
IV. La resolució del present procediment de revisió de la classificació correspon a la persona titular de la Conselleria de Medi Ambient, Aigua, Infraestructures i Territori, de conformitat amb el que s'establix en el Decret 10/2023, de 19 de juliol, del president de la Generalitat, pel qual es determinen el número i la denominació de les conselleries i les seues atribucions, el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i en el Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori.  
  
V. El present acte administratiu es regix pel que es disposa en la Llei 39/2015, d'1 d'octubre, del procediment administratiu comú de les administracions públiques, així com pel que s'establix en la Llei 14/2003, de 10 d'abril, de patrimoni de la Generalitat.  
VI. Al present procediment administratiu és aplicable l'Orde de 28 de novembre de 1989, de la Conselleria d'Agricultura i Pesca, per la qual s'aprova la Classificació de les vies pecuàries existents al terme municipal de Carcaixent (València), publicada en el DOGV núm. 1221, de l'11 de gener de 1990.  
Segons esta orde, la canyada de los Montes de Granada es troba classificada amb les característiques següents:  
Tipus de via pecuària: canyada  
Denominació: canyada de los Montes de Granada  
Longitud aproximada: 9.200 metres  
Amplària: 75 m  
Amb base en els anteriors antecedents de fet i fonaments de dret, resolc:  
  
Primer  
Desestimar les al·legacions presentades sobre la base del primer dels fonaments de dret d'esta resolució.  
  
Segon  
Aprovar la revisió de classificació de la via pecuària núm. 1 canyada de los Montes de Granada al terme municipal de Carcaixent (València), d'acord amb la proposició de revisió i plànols que consten en l'expedient, les característiques del qual passen a ser les següents:  
Tipus de via pecuària: vereda  
Denominació: Vereda de Castella o del camí de la Font de Carcaixent  
Longitud: 8.792,3 m  
Amplària: 20 metres\*  
\* El tram que discorre per nucli urbà, l'amplària s'ajustarà als vials segons el Pla general d'ordenació urbana vigent.  
Nova descripció literària del traçat de la via pecuària:  
«1. Vereda de Castella o del Camí de la Font de Carcaixent  
Esta via pecuària entra en terme municipal de Carcaixent del de Rafelguaraf per la fita trifini d'estos termes municipals amb el de Xàtiva, seguix amb direcció SE per la línia de terme entre Carcaixent i Xàtiva, en la partida del Tossal, i recau tota la via al terme de Carcaixent.  
  
Recorreguts uns 657 m aproximadament per línia de terme, canvia a direcció N i es dirigix al barranc de la Font de la Parra, el qual creua incorporant-se a la CV-5.930 a la partida del pla.  
Recorreguts uns 600 m aproximadament, passa al costat de la casa de Bonastre, antic corral del Príncep, punt en el qual canvia a direcció NE, enfront del referit lloc existix un abeurador de bestiar a la canalització municipal d'aigua potable; deixa a la seua dreta la urbanització Els Amics.  
Torna a prendre direcció N pel camí de la Font de Carcaixent, el qual no abandonarà fins que s'introduïsca en el nucli urbà. En este recorregut creua successivament els barrancs d'Espanya, Grau, Noguera, Príncep, Pau i Ample, discorre per les partides de Puig, Gros, Pla, camí de la Font, Abrells i Sant Antoni.  
A l'arribada al nucli urbà hi havia un descansador de bestiar al barranc de Sant Antoni. Discorre pels carrers de Sant Antoni, Sant Francesc d'Assís i Julián Ribera, antic carrer de la Sang, i s'unix a la carretera CV-5430 al costat de l'Ajuntament, per la qual discorre fins a arribar a una rotonda; continua amb la mateixa direcció per a enllaçar amb la CV-41/CV-4.106 i finalitza el seu recorregut quan arriba al terme municipal d'Alzira.  
Esta via pecuària té una longitud aproximada de 8.792,3 metres i una amplària de 20 metres. Al seu pas pel nucli urbà, l'amplària de la via pecuària s'adapta als vials segons el Pla general d'ordenació urbana vigent al municipi de Carcaixent.»  
  
Tercer  
Donar trasllat d'esta resolució a la Direcció Territorial de València, per a la seua notificació als interessats i als efectes oportuns.  
  
Contra la present resolució, que posa fi la via administrativa, es podrà interposar recurs potestatiu de reposició davant la consellera de Medi Ambient, Aigua, Infraestructures i Territori, en el termini d'un mes, a comptar des de l'endemà de la recepció de la present notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Així mateix, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació o publicació d'esta, de conformitat amb el que es preveu en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen interposar qualsevol altre recurs que consideren oportú.  
  
València, 12 d'abril de 2024.- La consellera de Medi Ambient, Aigua, Infraestructures i Territori: Salomé Pradas Ten.